**Neges Heddwch ac Ewyllys Da 2019**

**Gwasanaeth i ddisgyblion uwchradd (CA3 a 4)**

**Y Neges eleni:**

Mae gan y bobl ifanc a luniodd Neges Heddwch ac Ewyllys Da 2019 negeseuon clir i’w rhannu gyda phlant a phobl ifanc Cymru a’r byd.

1. Maent yn rhannu’u gofid am blant sydd yn dioddef ac yn colli eu hawliau i ofal a diogelwch oherwydd trais neu ryfel.
2. Maent yn pwysleisio pwysigrwydd yr hawl sydd gan blant a phobl ifanc i ddefnyddio’u LLAIS i fynegi’u barn a’u teimladau, ac i oedolion wrando arnynt a gweithredu.

**Amcanion y Gwasanaeth:**

Gellir defnyddio’r gwasanaeth hwn i gyflwyno Neges Heddwch ac Ewyllys Da 2019 i’r ysgol gyfan ac yn sail i weithgareddau pellach ar y ffordd mae trais yn effeithio ar blant a phobl ifanc, a beth allwn wneud amdani.

Yn fwy penodol, mae’r gwasanaeth yn:

* Codi ymwybyddiaeth am Gonfensiwn y Cenhedloedd Unedig ar Hawliau Plant (CCUHP), yn enwedig:
  + yr hawl i beidio cael niwed, i ofal a diogelwch
  + os oes rhyfel, yr hawl i blant fod yn ddiogel a pheidio cael eu gorfodi i fod yn filwyr
  + yr hawl i blant ddefnyddio’u LLAIS – i roi barn, mynegi eu teimladau, amddiffyn eraill ac ymgyrchu

* Codi ymwybyddiaeth am beth sydd yn digwydd i blant pan fydd rhyfel, a sut mae hyn yn effeithio ar eu hawliau
* Rhoi cyfle i’r plant / pobl ifanc glywed Neges Heddwch ac Ewyllys Da 2019
* Annog y plant i ymateb i’r Neges yn greadigol neu gan ddefnyddio’u llais i gefnogi pobl ifanc sydd yn ofni neu yn dioddef oherwydd trais a rhyfel

**Paratoi:**

Bydd angen:

* Copi o Neges Heddwch ac Ewyllys Da 2019
* Copi o’r PowerPoint sydd yn cyd-fynd â’r gwasanaeth hwn
* Mynediad i’r rhyngrwyd ar gyfer Sleid 4.

**Y Gwasanaeth:**

1. **Sleid 2**: **Confensiwn y Cenhedloedd Unedig ar Hawliau Plant (CCUHP)**

* Os oes amser, rhowch **ychydig o gefndir** o’r CCUHP.
  + Cafodd y fersiwn cyntaf o’r ddogfen ei drafftio gan Eglantyne Jebb bron 100 mlynedd yn ôl er mwyn gwarchod hawliau plant ar ôl y Rhyfel Byd cyntaf.
  + Cafodd y Confensiwn terfynol ei fabwysiadu gan Gymanfa Gyffredinol y Cenhedloedd Unedig yn 1989.
  + Erbyn hyn, mae’r rhan fwyaf o wledydd y byd wedi arwyddo’r Confensiwn, gan gynnwys y DU.
  + Cymru oedd y wlad gyntaf yn y DU i wneud y Confensiwn yn rhan o gyfraith gwlad yn 2011
* Gofynnwch i’r disgyblion: **‘*Pam mae’r Confensiwn yn bwysig, yn eich barn chi?’*** Gwahoddwch syniadau. Dywedwch wrthynt fod y Confensiwn yn gosod mas yn glir pa hawliau ddylai fod gan blant ar draws y byd yn ddiwahân, ble bynnag maent yn byw, beth bynnag fo eu hil, eu cenedl neu eu cred.
* Esboniwch fod rhai hawliau yn sôn am **amddiffyn plant rhag pethau sydd yn niweidiol** sydd yn medru eu rhwystro rhag prifio a datblygu – e.e. trais a rhyfel. (Cliciwch yma i ddod â’r ddau bwynt cyntaf i mewn i’r sleid)
* Yn ffodus, mae’r Confensiwn hefyd yn rhoi hawl i blant a phob ifanc i ddefnyddio’u LLAIS i ddweud beth sydd angen arnynt. (Cliciwch eto yma i ddod â’r trydydd phwynt i mewn). Pan fyddant yn gwneud hynny dylai oedolion wrando arnynt. Gallwn hefyd ddefnyddio’n LLAIS i siarad ac ymgyrchu dros eraill, megis plant sydd yn dioddef oherwydd trais a rhyfel.

1. **Sleid 3**: **Confensiwn y Cenhedloedd Unedig ar Hawliau Plant (CCUHP)**

Pan fydd rhyfel yn digwydd, mae plant yn tueddu colli nifer o hawliau. Ceisiwch syniadau gan y disgyblion: *‘Pa hawliau fyddai’n anodd cael mynediad iddynt ar amser rhyfel?’* (Wrth gael atebion cliciwch i ddod â’r atebion a’r hawliau cyfatebol i mewn). Trafodwch ychydig os ydy amser yn caniatáu.

1. Sleid 4: **Astudiaeth Achos – Plant yn cael eu defnyddio yn filwyr**

*(Bydd angen mynediad i’r rhyngrwyd ar gyfer y sleid yma!)*

Edrychwch ar y fideo ‘Child Soldiers’ ([www.youtube.com/watch?v=6sFi5c7uG](http://www.youtube.com/watch?v=6sFi5c7uG) ). Pa hawliau sydd yn cael eu peryglu gan fod y plant hyn wedi cael eu gorfodi i wasanaethu gyda’r fyddin? (e.e. cartref diogel, diogelwch rhag trais a chamdriniaeth, addysg, medru chwarae…….\_)

Gofynnwch: sut byddai hyn yn teimlo?

1. **Sleid 5: Beth all pobl ifanc ei wneud yn erbyn trais?**

Yn ffodus, mae gan bobl ifanc yr hawl i ddefnyddio’u LLAIS yn erbyn trais a chamdriniaeth, ac i siarad dros eraill sydd yn dioddef.

Mae defnyddio’n LLAIS yn medru helpu i greu newid.

Defnyddiwch stori Ysgol Uwchradd Parkland i ddangos sut wnaeth myfyrwyr ddefnyddio eu llais i geisio newid y ddeddf yn yr Unol Daleithiau.

Ar 14 Chwefror 2018, lladdodd Nikolas Cruz, cyn-ddisgybl 19 blwydd oed ysgol uwchradd Marjory Stoneman Douglas yn Parkland, Florida 14 o ddisgyblion a 3 aelod o staff ac anafu 17 eraill mewn ymosodiad â gynnau.

Yn fuan ar ol y gyflafan, daeth criw o ddisgyblion at ei gilydd i lansio ymgyrch. Pedwar diwrnod ar ôl y saethu roedd ganddynt slogan a hashnod - #NeverAgain. Roedd ganddynt hefyd amcanion clir ar reoli gynnau a chynlluniau ar gyfer gwrthdystiad cenedlaethol. Ar 24 Mawrth amcangyfrifir i 800,000 o bobl ymuno â gwrthdystiad *‘Gorymdaith dros ein Bywydau’ a drefnwyd gan ddisgyblion Parkland yn Washington yn galw am reolaeth dros gynnau. Fe wnaeth llawer mwy o bobl fynychu gwrthdystiadau cysylltiedig ar draws yr UD ac o gwmpas y byd.*

1. **Sleid 6: Beth fedrwn *ni* ei wneud?**

Gofynnwch: Sut mae’r storïau hyn yn gwneud i chi deimlo?

Mae clywed am blant sy’n dioddef yn gwneud i ni deimlo yn drist – ond yn ffodus mae gennym LAIS, a medrwn ddefnyddio’r llais yna i siarad a gweithredu dros eraill, gan gynnwys rhai – fel plant sydd yn cael eu recriwtio’n filwyr – sydd yn methu siarad drostynt eu hunain.

Dyma rai awgrymiadau am bethau fedrwn ni ei wneud i helpu plant sydd yn byw mewn ofn a pherygl oherwydd trais a rhyfel, gan gynnwys plant sydd yn cael eu recriwtio’n filwyr. (Cliciwch i ddod â’r awgrymiadau i mewn).

1. Sleid 7: **Neges Heddwch ac Ewyllys Da 2019:**

Darllenwch y Neges.

Os yn bosibl, gofynnwch i grŵp o bobl ifanc wneud hyn.

1. **Sleid 8:** **Syniadau Creadigol:**

Ar wahân i’r syniadau gweithredu soniwyd amdanynt gynt, medrwn hefyd ymateb yn greadigol i’r hyn rydym wedi’i glywed heddiw.

Cliciwch i ddangos rhai awgrymiadau – sef tynnu lluniau, ysgrifennu creadigol neu greu fideo a rhannu delweddau ar y cyfryngau cymdeithasol a gyda’r Urdd.

Gofynnwch i’r disgyblion gael munud o dawelwch i feddwl am blant ar draws y byd sydd yn byw mewn perygl ac ofn, gan gynnwys plant sydd yn cael eu gorfodi i wasanaethu’n filwyr.

Dywedwch y cân nhw amser nes ymlaen yn y diwrnod i ymateb yn greadigol i’r gwasanaeth ac i feddwl am bethau ymarferol y gellir eu gwneud i gefnogi plant sydd yn dioddef oherwydd trais a rhyfel.

*\*\*(O.N.: Am Astudiaeth Achos a gweithgareddau pellach, gweler gweddill y pecyn hwn)*